google/wiki40b huggingface dataset:
CAMP

cAMP ‏(ראשי תיבות של Cyclic adenosine monophosphate) היא מולקולה חשובה למספר רב של תהליכים ביולוגים. מולקולה זו היא נגזרת של אדנוזין טריפוספאט (ATP).

סנתוז

cAMP מופק ממולקולת ATP על ידי אדנילט ציקלאז (AC) שהוא חלבון הנמצא בממברנת התא, חלבון זה משופעל בעזרתם של ההורמונים גלוקגון ואפינפרין. בעת קישור הורמונים אל GPCR באתר המטרה שלהם על פני הממברנה החיצונית של התא, מתרחש שינוי בתוך התא המאפשר קישור של חלבון ממשפחת חלבוני ה-G לחלבון הממברנלי אדנילט ציקלאז ולהפעלתו. 
בשלב הבא מתפצל הטרימר לשתי יחידות: יחידת אלפא ויחידה המורכבת מבטא וגאמא כך שהן מחוברות לדימר, חלבון אלפא(S) נודד לאדנילט ציקלאז ומשפעל אותו. בשלב זה אדנילט ציקלאז מושך אליו מולקולות ATP והופך אותם למולקולות cAMP. לתהליך זה ידועות שתי בקרות. הראשונה- המאפשרת את הפסקת אדנלט ציקלז, היא החלפה של GTP ל-GDP‏ G אלפא מתנתק מהחלבון ומתחבר שוב לטרימר ההתחלתי. 
דרך שנייה- היא תחרות של G אלפא (Q) אשר מתחרה על הקישור לאדנילט ציקלאז.

פעילות

cAMP הוא שליח שניוני המשמש למעבר אותות תוך־תאים, כגון תרגום של מסרים המועברים על ידי הורמונים, למשל גליקוגן ואדרנלין שאינם יכולים לחדור את ממברנת התא. תכליתו של cAMP הוא בעיקר שפעול של PKA ‏(protein kinase A) ובקרה על התופעות הפיזיולוגיות המופיעות עקב הופעת ההורמון. כמו כן, הוא מבקר מעבר סידן דרך תעלות יוניות.

בבני אדם

אצל בני האדם cAMP משפעל את PKA, שבמצב הלא-פעיל הוא טטרהמר (מורכב מארבע תתי-יחידות). אנזים זה מורכב משתי תתי-יחידות רגולטוריות (בקרה) ושתיים קטליטיות, כיחידה C2R2. כאשר ביחידות הרגולטוריות ישנם אתרים הקושרים cAMP ואזור חלבוני המתאים בצורה קומפלימנטרית לאתרים הפעילים של היחידות הקטליטיות. 
עם קבלת ההורמון, מתחיל סינתוז של cAMP אשר נקשר ליחידות הרגולטוריות, דבר המאפשר שינוי קונפורמציה וניתוק של היחדות הקטליטיות להמשך פעילות (זרחון חלבוני במקרה זה).
החלבונים המזורחנים יכולים להיות אחראיים על מספר פעולות המתרחשות בתא (לדוגמה הגברת הגלוקונאוגנזה).כמו כן ישנם חלבונים שבעת זירחונם נקשרים ל DNA וגורמים לביטוי מוגבר של גן מסוים. לא כל חלבוני קינאז מגיבים ל-cAMP: מספר חלבוני קינז אינם תלויים ב-cAMP לדוגמה פרוטאין קינאז C.

בחיידקים

רמת ה-cAMP משתנה בהתאם למצע הגידול של החיידק. בנוכחות גלוקוז, שהוא מקור האנרגיה הנפוץ ביותר בטבע, רמת ה-cAMP נמוכה. באופרון הלקטוז ישנו רפרסור היוצר מחסום פיזי שלא מאפשר ל-RNA פלימראז לשעתק את מקטע ה-DNA הנחוץ. 
קומפלקס זה מאפשר קישור טוב לדנ"א. דוגמה לפעילות cAMP: ווסת חיובי של lac operon. בסביבה בה יש ריכוז נמוך של גלוקוז cAMP נקשר לאתר על CAP . החלבון הופך עצמו לפעיל ונקשר לאתר ספציפי ליד lac פרומוטור. צורה זו נוחה לרנ"א פולימרז להקשר בסמיכות לפרומוטור, על מנת להתחיל שעתוק של
lac operon. בריכוז גבוה של גלוקוז, ריכוז cAMP פוחת ו-CAP משתחרר מ-lac operon.

cAMP וסרטן

חוקרים סבורים כיום כי חוסר בקרה על רמות cAMP קשור להתפשטות סרטן בתאים נגועים.

במוח

מחקרים בעת האחרונה מראים כי cAMP משפיע על תפקוד האונה הקידמית במוח שאחראית על המחשבות המורכבות שביכולתנו לבצע (רקמת הקורטקס הקידמית). פעילות רגולטיבית של תעלות יונות במוח (HCN) מבוצעת בנוכחות cAMP אשר מאפשר את פתיחתן. עליה לרמות גבוהות של cAMP מאלצות את התעלות להישאר פתוחות. דבר זה גורם לתאי המוח לתקשורת לקויה ובכך משתבשת פעילתו של המוח.
ישכר פרנקנטהל

ביוגרפיה

נולד בישראל, בנם של יואל ושרה פרנקנטהל, משתייך לחסידות גור. בוגר מוסדות החינוך של גור. בשנות ה-90 כיהן כגזבר ומזכיר העיר אלעד ולאחר מכן כמנהל לשכתו של ראש המועצה המקומית עמנואל. בין השנים 2003–1996 כיהן כראש מועצת עמנואל. בשנת 2003, כשנה לפני תום תקופת כהונתו, התפטר מתפקידו בעמנואל כדי לשמש נציג הסיעה המרכזית באגודת ישראל לראשות עיריית בני ברק, מכח הסכם רוטציה קואליציוני בין אגודת ישראל לדגל התורה. פרנקנטהל החליף בתפקיד את מרדכי קרליץ.
פרנקנטהל הובא לעיריית בני ברק על מנת לשפר את מצבה הכלכלי שהיה בשפל באותן שנים. בזמנו אושרו תוכניות המתאר למתחם מגדלי ב.ס.ר. בבני ברק והוחל בבנייתם.
על פי הסכם בין שתי המפלגות, סיים פרנקנטהל את תפקידו כראש עיריית בני ברק בתום קדנציה אחת, לטובת נציג דגל התורה. מחליפו היה יעקב אשר. 
לאחר סיום תפקידו שימש כמנהל ישיבת גור בבני ברק. החל מדצמבר 2010 כיהן כיו"ר הוועדה המקומית לתכנון ובניה אצבע הגליל, המאגדת תחת סמכותה את היישובים: מטולה, יסוד המעלה, חצור הגלילית, ראש פינה וטובא-זנגרייה.
החל מ-2017, הוא מכהן כיו"ר ועדה מרחבית לתכנון ובניה מזרח השרון, וכן חבר הוועדה הגאוגרפית - ירושלים, יו"ש ושפלה.
PsycINFO

PsycINFO הוא מאגר מידע ביבליוגרפי העוסק בתחום הפסיכולוגיה. הוא כולל תקצירים ורישומים ביבליוגרפיים של למעלה מ-2.5 מיליון פרסומים מדעיים. הפרסומים מתועדים בו באופן שיטתי החל משנת 1800, אך חלק מהמאמרים הוא מהמאה ה-18 ומהמאה ה-17. הפקת המאגר ועדכונו מדי שבוע מבוצעים על ידי האגודה האמריקאית לפסיכולוגיה (APA), והוא מופץ כחלק מהמאגר "APA PsycNET".
78% מהמאגר כוללים מאמרים מכתבי עת מדעיים, מתוכם 98% הם מאמרים מכתבי עת שעברו ביקורת עמיתים. 4% מהמאגר הם ספרים, 7% הם פרקים מתוך ספרים, ו-11% הם תזות (מתוך מאגר הדיסרטציות "Dissertation Abstracts International"). המאגר כולל פרסומים מדעיים מ-49 מדינות, וכתבי עת ב-29 שפות. מפתח המאמרים כולל מונחים מתוך אגרון (תזאורוס, נרדפון) של מונחים ומילות מפתח פסיכולוגיים.
המאגר מהווה גרסה אלקטרונית למפתח המאמרים "Psychological Abstracts", שהודפס מדי חודש במשך שמונים שנה, וכלל את התקצירים של המאמרים שהופיעו במשך החודש. בשנת 2000 הוכללה במאגר האלקטרוני "PsycINFO" גם גרסת ה-CD-ROM של מפתח המאמרים "Psychological Abstracts", שנקראה "PsycLIT".‏ הדפסת מפתח המאמרים הופסקה ב-2006, במקביל להתבססות מאגר המידע האלקטרוני "PsycINFO".
עטלפון אירופי

תנאי מחיה

סביבת מחייתו של העטלפון האירופי מתפרשת על מקומות מגוונים: שולי יער, שדרות עצים, סדקים בעצים גדולים סמוך למים, חוות, גנים, כפרים ואף אזורים עירוניים. בחורף הוא לן בדרך כלל בבניינים או בסדקים או במערות, בהתאם לזמן הרבייה. העטלפון אינו נוהג לנדוד ממקום למקום, אך נצפו תזוזות של מושבות עקב עיור. הוא ניזון מפרפר העש ומזבובים קטנים.
עונת הקיץ היא תקופת הרבייה של העטלפון האירופי, החי במושבות של 50-25 יחידים. יחד עם זאת, נצפו מושבות של כ-200 יחידים.

תפוצה

העטלפון האירופי הוא אחד המינים הנפוצים והשכיחים ביותר. הוא מצוי באזורים נרחבים, כגון: האזור הפליארקטי המערבי (אירופה, המזרח התיכון), צפון מערב אפריקה, מרכז אסיה ומזרחה.
באירופה מוגדר המין בקטגוריית סיכון: ניכרת התמעטות במספרם של העטלפונים בחלק מהארצות באירופה, כמו סרביה ורוסיה. יחד עם זאת, בבריטניה מספרם יציב.
ישראל שוכנת בגבול הדרומי של תחום התפוצה של העטלפון האירופי. העטלפון מצוי בעיקר בגליל העליון, בעמק החוּלה ובחרמון, אך גם באתרים אחדים באזור יהודה ואף במרכז הארץ.

סיכונים ופתרונות

העטלפון הוא חיה המוגנת תחת חוקים בינלאומיים, ברוב המדינות שבהן הוא מצוי.
גורמים המהווים סיכון קיומי לעטלפון האירופי: שימוש בקוטלי חרקים בשטחים חקלאיים לצד כריתת עצי צפצפה גדולים סמוך למקורות מים (2), וכן הריסת מבנים - כיוון שהמושבות שלו ממוקמות בחלקן בבנייני מגורים.
צעדים להפחתם הסיכונים: הגנה על קבוצות של עצים גדולים (צפצפות, אקליפטוס) ליד מים כדי לשמר את סביבת המחיה של העטלפון, שמירה על מקווי מים נקיים והפחתת כמות קוטלי חרקים בשימוש חקלאי
נבחרת ישראל בכדורמים

המכביה ה-18

במסגרת משחקי המכביה ה-18 שהתקיימו במכון וינגייט, נתניה, מה-12 ביולי ועד ה-22 ביולי 2009, ישראל שיחקה בבית המוקדם מול נבחרות ארצות הברית, ברזיל, מקסיקו וקנדה.
במשחק מול מקסיקו ניצחה ישראל 4-24, במשחק מול קנדה ניצחה ישראל 9-12, במשחק מול ארצות הברית הפסידה ישראל 8-6, ובמשחק מול ברזיל ניצחה ישראל 2-19.
ישראל סיימה את הבית המוקדם במקום השני, ועלתה למשחק הגמר מול ארצות הברית שסיימה ראשונה את הבית המוקדם. בגמר עצמו ישראל ניצחה 8-10 וזכתה במדליית זהב במשחקי המכביה ה-18.
ויקטוריאנו ורטה

חייו

הוא החל את שירותו הצבאי תחת שלטונו של פורפיריו דיאס. עם פרוץ המהפכה המקסיקנית עבר ורטה לצדו של פרנסיסקו מדרו ומאוחר יותר שימש כראש המאבק מול צבאו המורד של אמיליאנו סאפאטה, אך מתחת לפני השטח המשיך לשמור אמונים לדיאס. מאחורי הקלעים הוא רקח מזימה יחד עם הנרי וילסון, שגריר ארצות הברית דאז במקסיקו, להוריד את מדרו מהשלטון. כאשר פרצה מרידה של נאמני דיאס כנגד מדרו דאג ורטה לרציחתו של מדרו ותפש את מוסרות השלטון. משטרו של ורטה היה משטר צבאי רודני. נשיא ארצות הברית, וודרו וילסון, קרא לורטה לקיים בחירות דמוקרטיות, ולאחר שזה סירב החזיר וילסון את השגריר לארצות הברית ושלח צבא לכבוש את וראקרוס, עיר הנמל החשובה ביותר במקסיקו.
כבר לפני אובדן התמיכה של ארצות הברית נוצר במקסיקו אי-שקט שנבע מכך שרעיונות המהפכה עדיין פעפעו בקרב הציבור הרחב. ונוסטיאנו קאראנסה הכין תוכנית מגירה פוליטית להדחת ורטה וכינון חוקה למדינה, ומיד לאחר החזרת השגריר ניצלו המהפכנים את חולשתו והתאחדו בראשות קאראנסה. הצטרפו למהפכה המחודשת מנהיגים בולטים של המהפכה כמו פנצ'ו וייה, אמיליאנו ספאטה, אלווארו אוברגון והגנרל פבלו גונסאלס . לאחר שורה של קרבות מפתח שבהם נחל כישלון, התפטר ורטה מהשלטון ביולי 1914. מחליפו הזמני היה פרנסיסקו קרבחאל, עורך דין במקצועו, שפיקח על העברה מסודרת במידת האפשר של השלטון.
דלקת כיס המרה

אבחנה

אבחנה של דלקת בכיס המרה נעשית לאחר קבלת התלונות האופייניות של כאב בטן ימני או רגישות בבטן ימנית, יחד עם הופעה של חום ועליה בתאי הדם הלבנים המרמזים על מצב של דלקת (לויקוציטוזיס). הלויקוציטוזיס נעה בין 10,000 ל-15,000 תאי דם לבנים. באולטראסאונד ניתן להבחין באבנים וכן בסימנים של דלקת כיס המרה עצמו (בא לידי ביטוי באופן רדיולוגי בעיבוי של הדופן, נוזל סביב הכיס והתרחבות של דרכי המרה לעיתים).
Lady Gaga Enigma

רקע והכרזה

בדצמבר 2017, הכריזה גאגא כי היא תתחיל להופיע בלאס וגאס החל מדצמבר 2018. בנוסף לכך, נודע כי היא תקיים שם 32 מופעים בסך הכול. ב-7 באוגוסט באותה השנה, נפתחה מכירת כרטיסי רצף ההופעות באתר האינטרנט הרשמי של גאגא.
בין היתר, סיפרה גאגא כי בחלק ה-"Enigma" היא תשיר את שירי הפופ שלה כגון: "Poker Face", "LoveGame" וכולי, בעוד בחלק ה-"Jazz and Piano", היא תשיר את שירי הג'אז שלה, ואף תבצע גרסאות מחודשות לכמה שירי ג'אז מוכרים כמו "What a Diff'rence a Day Made", "Someone to Watch Over Me" וכולי.
דושאן שבנטו

קריירת מועדונים

שבנטו החל את קריירת המשחק המקצוענית שלו בשנת 2003, במועדון עיר הולדתו מ.פ.ק. רוז'ומברוק. לאחר שנתיים, חתם במועדון הצ'כי סלביה פראג. שבנטו שיחק בסלביה במשך 4 שנים, במהלכן זכה בשתי אליפויות (2008 ו-2009). במהלך תקופתו בצ'כיה, זומן בשנת 2007, למבחנים בדרבי קאונטי האנגלית, ולאחר מכן עורר עניין בעוד כמה מועדונים אנגליים. אך כאמור, לבסוף נשאר לשחק בסלביה פראג. ב-16 ביוני 2009, שבנטו הצטרף למועדון האוסטרי רד בול זלצבורג תמורת סכום של 2 מיליון אירו. לאחר 5 שנים מוצלחות באוסטריה, בהן זכה ב-2 אליפויות וגביע, שבנטו חתם בקבוצת פ.צ. קלן מגרמניה.
בקיץ 2016 חזר שבנטו לסלביה פראג.

קריירה בינלאומית

ב-15 באוגוסט 2006, שבנטו ערך את הופעת הבכורה שלו עבור הנבחרת הסלובקית, במשחק ידידות מול נבחרת מלטה. ב-7 באוקטובר 2006, כבש שער בודד במדי הנבחרת, במשחק מוקדמות יורו 2008 מול ויילס.
שמואל גינזבורג

ביוגרפיה

גינזבורג נולד ברפובליקה העממית של אוקראינה. אחיו ברוך נרצח בגיל 18 בבית המשפחה בפרעות פטליורה בשנת 1918. האירוע הטראומטי הזה גרם לאחיו הבכור יוסף לעלות לארץ ישראל ואחריו עלו שאר האחים וההורים, יחד עם מילה כשהיה בגיל ארבע. רק אחותו מאשה נשארה באוקראינה, ובנה הפך לטייס בצבא הרוסי. בין היתר במשפחה היה את הברון גינזבורג, שבמאה ה-19 היה אחד מארבעת היהודים העשירים בעולם. בגיל 10 למד מילה בבית הספר העממי ע"ש אחד העם בתל אביב. 
בגיל 15 נכלל מילה בנבחרת הנוער של מחוז הדרום, שכללה שחקנים ממכבי רחובות, מכבי נס ציונה, מכבי ראשון לציון וגדרה. הנבחרת אף התמודדה במשחקי המכביה (1935) עם נבחרת המכבי הצעיר. שנה לאחר מכן הצטרף למכבי שמעון (ע"ש הכדורגלן שמעון טבק). כשחזרה מכבי תל אביב ממסעה המוצלח בארצות הברית (1936), הועלה מילה לקבוצה הבוגרת של מכבי תל אביב. מילה מילא מספר תפקידים בראשית דרכו, במשחקו הראשון נגד מכבי פתח תקווה הופיע כמגן שמאלי, אך הודות לבעיטותיו החזקות והמכוונות העלה אותו המאמן לשורת ההתקפה. משחקו הבינלאומי הראשון היה נגד הקבוצה הרומנית טימושווארה, בו מכבי הפסידה 3–4 ומילה הבקיע שער אחד. באותה שנה זכה עם הקבוצה באליפות הליגה. לצידו במכבי תל אביב שיחקו גם גאול מכליס, פרי נויפלד, גרי בית הלוי, מנחם מרימוביץ', ואף עוד הספיק לשחק עם אחיו הצעיר יוסף מרימוביץ'.
ב-13 בפברואר 1937, שיחקה מכבי תל אביב נגד מכבי חשמונאי ירושלים במסגרת הגביע ארץ ישראלי 1937. למשחק שנערך בירושלים הגיעו אלפי צופים. בבעיטת הפתיחה התכבד סגן ראש העיר דוד אוסטר. מכבי תל אביב הביסה את הקבוצה הירושלמית 10–0, כולל שלושער של גינזבורג.
גינזבורג השתתף במסע המשחקים של מכבי תל אביב לאוסטרליה ב-1939, כשבנוסף הייתה הקבוצה מחוזקת עם 4 שחקנים מקבוצות שונות בליגה. מילה אף זכור בהבקעת השער (2–1) לטובת קבוצתו נגד נבחרת אוסטרליה, לעיני 45,000 צופים. מילה אף ערך הופעה אחת במדי נבחרת ארץ ישראל, במשחק נגד נבחרת יוון במוקדמות מונדיאל 1938.
ב-1941 נישא "מילה" לחברתו ירדנה, והם עברו עם שני ילדיהם לגדרה. בגלל המרחק הרב מתל אביב התקשה מילה להגיע לאימוני הקבוצה, וב-1943, כשהיה בגיל 24, פרש ממשחק פעיל.
גיזנבורג היה חבר בהגנה, ובשנת 1947 יצא בשעות הלילה המאוחרות לחוף ניצנים לקבל את פני המעפילים שהגיעו באוניית "שבתאי לוזינסקי", אך זו התגלתה על ידי הבריטים, אשר תפסו את המעפילים וגם את חברי ההגנה שבאו לקבלם, והגלו את כולם למחנות המעצר בקפריסין שם שהו חודש וחצי, עד אשר חזר לארץ ישראל עם חלק מהמעפילים שאף הצליחו להערים על הבריטים ולשכנעם שהם לא מעפילים. במחנה המעצר חברי ההגנה לימדו את המעפילים על ארץ ישראל וזאת במטרה שיצליחו לענות נכון אל שאלות הבריטים במבחן שהם עשו לכל מי שנתפס.
בהמשך חייו עבר מילה עם משפחתו להתגורר ברמת גן, ניהל בנק והיה פעיל בחוג ידידיי בית החולים שיבא. הראיון האחרון שהעניק היה בשנת 1989 לעיתונאי שמעון סאמט.
מנואל פלגריני

קריירה

שיחק כבלם בשנות ה-70 וה-80 בקבוצת אוניברסידד דה צ'ילה, בה שיחק בכל שנותיו כשחקן. בקבוצה זו הוא גם החל את קריירת האימון שלו ב-1988. 
ההתחלה בליגת העל הצ'יליאנית לא הייתה מוצלחת במיוחד ורק כשאימן את אוניברסידד קאתוליקה זכה להצלחות ראשונות כשקבוצתו זכתה בגביע הלאומי (1995) ובגביע אינטראמריקנה ב-1994. ב-1999 עבר לאמן באקוודור, השיג אליפות עם קבוצת ליגה דה קיטו והביא אותה לשמינית גמר גביע הליברטדורס.
ב-2001 החל לאמן את סן לורנסו בליגת העל הארגנטינאית. קבוצתו זכתה בקלאוסורה של אותה שנה ובגביע מרקוסור, כשבקבוצתו שיחקו, בין היתר: פבריסיו קולוצ'יני, לאנדרו רומניולי, ברנרדו רומאו וגם סבסטיאן אבראו ששיחק מאוחר יותר בבית"ר ירושלים. משם עבר לריבר פלייט, שגם איתה זכה בקלאוסורה (2003) כשבקבוצתו שיחקו חאבייר מסצ'ראנו, אנדרס ד'אלסנדרו, מרטין דמיצ'ליס ופרננדו קאבנגי. 
בזכות ההצלחות האלו החליטה הנהלת ויאריאל למנות אותו למאמן ביולי 2004. בחמש שנותיו כמאמן הקבוצה, הגיעה ויאריאל להישגים הגדולים בהיסטוריה של המועדון, כשהשיא היה הגעה לחצי גמר ליגת האלופות בעונת 2005/2006 וסגנות אליפות ספרד בעונת 2007/2008. 
ב-2 ביוני 2009 מונה למאמנה של קבוצת הכדורגל ריאל מדריד, אך פוטר בתום עונה אחת בקבוצה לאחר שלא הצליח לזכות באף תואר. לאחר פיטוריו מריאל מדריד חתם פלגריני במאלגה. בעונת 2012/2013 העלה פלגריני את מאלגה, לראשון בתולדותיה, לליגת האלופות, לאחר שגברה על פנאתינייקוס היוונית בפלייאוף. הקבוצה הגיעה לרבע הגמר, שבו פגשה את בורוסיה דורטמונד. לאחר המשחק שבו הובקעו 2 שערים של דורטמונד בתוספת הזמן, הודחה מאלגה. המשחק נגמר בתוצאה 3-2 לדורטמונד.
לאחר הצלחתו של פלגריני במאלגה, עזב המאמן את הקבוצה, וחתם במנצ'סטר סיטי, שאותה הוביל לזכייה בפרמייר ליג כבר בעונתו הראשונה בקבוצה ואימן בה בין השנים 2013-2016.
ב-27 באוגוסט 2016 מונה למאמנה של חביי צ'יינה פורצ'ן הסינית.
ב-22 במאי 2018 חתם פלגריני בווסטהאם יונייטד מהפרמייר ליג.
פוטסי

פוטסי (מאנגלית: Footsie, שמשמעו: משחקי רגל, פלירטוטי רגל או מזמוזי רגל) הוא סוג של משחק חיזור ופלירטוט שבו שני אנשים נוגעים זה בזה בעזרת רגליהם, מתחת לשולחן, במיטה או במקום מוסתר אחר, לעיתים קרובות כביטוי לאהבה וקירבה בין שניהם. משחק זה נעשה לרוב בתור מעשה פלירטוט וחיזור, או פשוט להנאה של מגע בין השניים. אף על פי שפוטסי במהותו ובטבעו אינו מעשה רומנטי או מיני, הוא כן נעשה בדרך כלל בין שני אוהבים צעירים כסימן של חיבה, ולעיתים קרובות ללא תיאום והסכמה מוקדמת על ביצועו. המשתתפים לעיתים נוהגים להסיר את נעליהם ולהישאר יחפים או בגרביים בזמן ביצוע הפוטסי. 
המונח "פוטסי" התפתח בשנות ה-40 של המאה ה-20 כצורת הקטנה הומוריסטית למילה "פוט" (כף רגל).

השפעות הפוטסי על היחס לבן הזוג

במחקר על "יחסים סודיים" שנערך בשנת 1994, קבוצת משתתפים (סטודנטים מארצות הברית) התבקשו לשחק במשחק קלפים משותף של בן עם בת זוגו, כאשר החוקרים הורו לכמה משתתפים לשחק בפוטסי עם שותפתם למשחק. מתוך כלל המשתתפים, זוג אנשים שרגליהם התחככו תוך שמירה על סודיות המעשה, דירגו את האטרקטיביות של בן הזוג שלהם באופן משמעותי יותר מאלו שלא התחככו ברגליהם, או כאלה שחיככו את רגליהם בצורה גלויה ופומבית.

פוטסי כהטרדה מינית

על פי החלטת בית המשפט העליון לערעורים באיטליה בשנת 2000, משחק פוטסי אינו נחשב להטרדה מינית.

בתרבות הפופולרית

כותב הקומיקס האמריקאי רוברט קראמב פרסם בשנת 1987 רצועת קומיקס אוטוביוגרפית בשם "פוטסי". הרצועה עוסקת ב"התנגשות של בן הנעורים עם רגלי יצורים חסונים בבית הספר", וזאת כתיאור של פטיש מיני נפוץ.
בתרבות הקולנוע, במשך השנים יצאו סרטים רבים המשלבים קטעי "פוטסי" כחלק מפלירטוט וחיזור בין איש ואישה.
וילם ארונדאוס

שנותיו הראשונות

וילם ארונדאוס נולד בנארדן, כבנו הצעיר של סוחר דלקים מאמסטרדם. הוריו היו הנדריק קורנליס ארונדאוס וקאתרינה ווילהלמינה דה וריס. הוא התחיל לעבוד כמאייר, מעצב כרזות ושטיחי קיר וצייר, למשל ציור קיר גדול על בניין עיריית רוטרדם. הוא העריץ את המעצב ההולנדי המבוגר ריצ'רד רולנד הולסט, והדבר מתבטא בעבודותיו. בחייו לא השיג הרבה תהילה וחי בדוחק.
בסביבות שנת 1935, הוא ויתר על אמנות חזותית והפך סופר. את השירים והסיפורים שכתב בשנת 1920 לא פרסם, אבל בשנת 1938 הוא פרסם שני רומנים, "בית הינשופים" ו"בפרוח צנונית החורף", שניהם מאוירים עם עיצובים שנעשו על ידי ארונדאוס עצמו. ב-1939 יצאה לאור יצירתו הטובה ביותר, "מתת'יס מריס: הטרגדיה של חלום", ביוגרפיה של הצייר מתת'יס מריס (Matthijs Maris), שהיה אחיהם של האמנים ההולנדיים יעקב וילם מריס. שנתיים לאחר מכן הוציא את הספר "דמויות ובעיות בציור מונומנטלי בהולנד" גם הוא עם איורים מאת המחבר. בשלב זה היה ארונדאוס כבר מעורב בתנועת המחתרת ההולנדית.

במחתרת

באביב של שנת 1941, הוא החל בפעילות מחתרתית שבה הוא ניסה להסית את עמיתיו אמנים להתנגד לכיבוש הנאצי של הולנד. ארונדאוס הבין מוקדם מאחרים, שהדרישה הנאצית שכל היהודים להירשם אצל הרשויות המקומיות אין כוונתה, כפי שטענו הנאצים, למען ביטחונם, אלא כדי שאפשר יהיה לגרשם לווסטרבורק - מחנה הריכוז ומשם למחנות ההשמדה בפולין.
החלה התארגנות של מספר ארגוני מחתרת להשגת מסמכים מזויפים עבור יהודים והטמעתם באוכלוסייה הכללית. ארונדאוס היה חבר באחת מקבוצות אלו - Raad van Verzet (מועצת ההתנגדות) תוך זמן קצר, החלו הנאצים לפעול כדי לחשוף את המסמכים המזויפים על ידי השוואת השמות עם אלה במרשם האוכלוסין המקומי. כדי לעכב את הנאצים, ב-27 במרץ 1943, ארונדאוס הוביל קבוצה בפעולה חבלנית שפוצצה את בניין מרשם האוכלוסין באמסטרדם, בפעולה זו השתתפה גם המוזיקאית הלסבית ההולנדית פרידה בלינפנט. אלפי תיקים הושמדו, ועיכבו את הניסיון להשוות מסמכים לרישום. בתוך שבוע, ארונדאוס ושאר חברים מן הקבוצה נעצרו. הם הוצאו להורג בהארלם באותו חודש יולי. מילותיו האחרונות של ארונדאוס, שחי בגלוי כהומוסקסואל לפני המלחמה, לפני הוצאתו להורג, היו "ידע-נא העולם כי הומוסקסואלים אינם פחדנים."

הכרה והנצחה

בשנת 1945, לאחר שחרורה של הולנד, הוענקה למשפחתו מדליה על פעולותיו על ידי ממשלת הולנד.
בשנת 1984, הוענק לארונדאוס ולכל יתר חברי הקבוצה עיטור "צלב זיכרון ההתנגדות"  (Verzetsherdenkingskruis) על ידי מלכת הולנד.
ב-19 ביוני 1986 הוכר כחסיד אומות העולם על ידי יד ושם, ושמו הונצח על לוח הכבוד בחורשת חסידי אומות העולם.
גביע העולם ברוגבי שביעיות

גביע העולם ברוגבי שביעיות הוא טורניר רוגבי בינלאומי עליו אחראי איגוד World Rugby) WR) הטורנירים נערכו לגברים ונשים אחת ל-4 שנים והיו צפויים להתבטל אחרי 2013 בשל הפיכת הענף לענף ספורט אולימפי מאולימפיאדת ריו ב-2016. אך ב-2013 פורסם על המשך קיומו של הטורניר מכיוון שמספר המשתתפות בטורניר האולימפי המקביל יהיה מצומצם. הטורניר ישתלב לסירוגין עם הטורניר האולימפי כך שאחת לשנתיים יתקיים או הטורניר האולימפי או טורניר גביע העולם. לכן הטורניר הבא של גביע העולם יתקיים רק ב-2018, שנתיים לאחר הטורניר האולימפי בריו דה ז'ניירו ושנתיים לפני הטורניר האולימפי בטוקיו.

הסבב העולמי ברוגבי שביעיות

איגוד הרוגבי העולמי אחראי גם לטורניר אליפות ברוגבי שביעיות בשם "הסדרה העולמית ברוגבי שביעיות" שנערך מדי שנה במתכונת ליגה מחזורית וכולל סדרת משחקים בהם שותפו לאחרונה 16 נבחרות לאומיות אך בתחילתו כלל גם 34 נבחרות. הטורניר מתקיים ברחבי העולם, כולל לרוב 8 סבבים ולרוב מתארח באותן 8 מדינות שמפוזרות בין כל היבשות. בכל סבב מוענקים גביעים ופרסים נוספים ומוכתר שחקן מצטיין. בסוף הטורניר משוקללים הנקודות שאספו כל המשתתפות ומוכתרת המדינה האלופה לאותה שנה. העונה הראשונה של הטורניר הייתה ב-2000-1999.  
יש לציין כי בטורניר "הסבב העולמי" הסיבוב הנחשב ביותר מתקיים מדי שנה בהונג קונג כחלק מהסדרה אך למעשה חוקי הטורניר בהונג קונג קצת שונים. מ-1976 התקיים בהונג קונג טורניר שנתי שמארח בשנים האחרונות עד 24 נבחרות ולכן מאז הונג קונג בחרה לארח את הנבחרות מ"הסדרה העולמית ברוגבי שביעיות" היא מזמינה נבחרות אורחות נוספות וכך הטורניר מכיל 24 נבחרות ובשלב הראשון כולל 6 בתים. גם נקודות הדירוג שלו לנבחרות המנצחות מאלו המשתתפות ב"סדרה העולמית לרוגבי שביעיות" גבוה ביחס לניקוד הרגיל במדינות האחרות המארחות את הסדרה.
יער ביריה

יער ביריה הוא יער בגליל העליון, המשתרע על פני 20,000 דונם. היער, השני בגודלו במדינת ישראל, מצוי במדרונות הרי הגליל שמצפון לצפת. היער אינו טבעי, והוא ניטע ברובו בשנות ה-50 בעבודות ייעור של הקרן הקיימת לישראל.
היער מורכב ברובו מעצי אורן שונים, ובמיוחד אורן ירושלים, אך נטועים בו גם עצי ארז, ברוש ואלת הבֻּטנה. במהלך מלחמת לבנון השנייה נפלו ביער מאות קטיושות שהביאו לשריפות שכילו כ-5% מעצי היער. במקום נערכות עבודות שיקום, אשר תתבצענה במשך שנים רבות. בניגוד למנהג בשנות ה-50 לנטיעת יערות המורכבים ברובם מעצי אורן, מתכוונת הקרן הקיימת לישראל להשתמש בסוגים שונים ומגוונים של עצים במהלך שיקום היער.
דרך נוף יער ביריה היא דרך סלולה באספלט החוצה את היער לרחבו. היא מתחילה בכביש 886 ליד עין זיתים. מאזור עמוקה הדרך לוקחת בירידה לעבר חצור הגלילית. מקטע זה של הדרך שופע ירידות וסיבובים.
פלג (דמות מקראית)

פֶּלֶג הוא דמות מקראית המוזכרת בספר בראשית י', כ"ה. הוא היה בנו של עבר, אחיו של יקטן ואביו של רעו. "וּלְעֵבֶר יֻלַּד שְׁנֵי בָנִים שֵׁם הָאֶחָד פֶּלֶג כִּי בְיָמָיו נִפְלְגָה הָאָרֶץ וְשֵׁם אָחִיו יָקְטָן". 
לפי המקרא, חי 239 שנה, משנת א'תשנ"ז לבריאת העולם (2004 לפנה"ס) ועד לשנת א'תתקצ"ו (1765 לפנה"ס). היו לו בנים ובנות נוספים מלבד בנו רעו שנולד כשהיה פלג בן 30.
השם פלג ניתן לו על ידי אביו עבר, על פי המסופר בתנ"ך, כי בימיו נפלגה הארץ - כשהכוונה היא, ככל הנראה, למעשה בלילת הלשונות שבסיפור מגדל בבל.  מכאן דרשו חז"ל ש"עבר נביא גדול היה". מכיוון שלא סביר ששמו ניתן לו על שם מאורע שהתרחש במהלך חייו, ייתכן כי הכוונה היא כי בלילת הלשונות אירעה בימיו של עבר, אביו. יש הגורסים כי השם פלג זהה לשמו הגאוגרפי של נהר פרת הנקרא ביוונית "Phalga".
לחשי ההוויה

ההבחנה בין קדושה לבין טהרה

במצב המוסרי הגבוה המציאות החומרית מעוררת אצל האדם "הֲדַר שִׁירַת קֹדֶשׁ". הדברים מתאימים לדבריו של הרמח"ל בספרו מסילת ישרים, בו נחלק היחס אל המציאות הגשמית בין מידות הפרישות והטהרה לבין מידת הקדושה. בשלב של מידת הפרישות כותב הרמח"ל: 
אחר שהתבאר לנו היות כל עניני העולם נסיונות לאדם, וכמו שכתבנו כבר למעלה והוכחנוהו בראיות והתאמת לנו גם כן רוב חולשת האדם וקרבת דעתו אל הרעות, יתברר בהכרח שכל מה שיוכל האדם להמלט מן הענינים האלה ראוי שיעשהו, כדי שיהיה נשמר יותר מן הרעה אשר ברגליהם. כי הנה אין לך תענוג עולמי אשר לא ימשוך אחריו איזה חטא בעקבו. דרך משל: המאכל והמשתה כשניקו מכל - אסורי האכילה, הנה מותרים הם. אמנם, מלוי הכרס מושך אחריו פריקת העול, ומשתה היין מושך אחריו הזנות ושאר דברים רעים...

ולעומת זאת בשלב של מידת הקדושה כתב: 
והנה האיש המתקדש בקדושת בוראו אפילו מעשיו הגשמיים חוזרים להיות ענייני קדושה ממש, וסימניך אכילת קדשים שהיא עצמה מצות עשה, ואמרו ז"ל: כהנים אוכלים ובעלים מתכפרים, ותראה עתה ההפרש שבין הטהור לקדוש: הטהור, מעשיו החומרים אינם לו אלא הכרחים, והוא עצמו אינו מתכוין בהם אלא על צד ההכרח, ונמצא שעל ידי זה יוצאים מסוג הרע שבחומריות ונשארים טהורים, אך לכלל קדושה לא באו, כי אילו היה אפשר בלתם, כבר היה יותר טוב. 
אך הקדוש הדבק תמיד לאלהיו, ונפשו מתהלכת בין המושכלות האמתיות באהבת בוראו ויראתו, הנה נחשב לו כאילו הוא מתהלך לפני ה' בארצות החיים עודנו פה בעולם הזה, והנה איש כזה הוא עצמו נחשב כמשכן, כמקדש, וכמזבח, וכמאמרם זכרונם לברכה: ויעל מעליו אלהים, האבות הן הן המרכבה, וכן אמרו: הצדיקים הן הן המרכבה, כי השכינה שורה עליהם כמו שהייתה שורה במקדש, ומעתה המאכל שהם אוכלים הוא כקרבן שעולה על גבי האישים, כי ודאי הוא שיהיה נחשב לעילוי גדול אל אותם הדברים שהיו עולים על גבי המזבח כיון שהיו נקרבים לפני השכינה, וכל כך יתרון היה להם בזה, עד שהיה כל מינם מתברך בכל העולם.
אמל-מרדוך

אָמֵל מְרדוך או אָמֵל מְרֹדַךְ או בכינויו המקראי אֱוִיל מְרֹדַךְ, היה בנו ויורשו של נבוכדנצר השני. כיהן כמלך בבל, מחודש אלול בשנת 562 לפנה"ס עד חודש תשרי בשנת 560 לפנה"ס, אז נרצח בידי גיסו נרגל שראצר שמלך תחתיו.

דמותו במקרא

כינויו המקראי אויל מרודך, משמעותו איש-מרדוך awīl-Marduk (מרדוך נחשב לראש פנתאון האלים בבל), נחשב למלך סבלן כלפי העמים הכבושים אשר היו בחסותו, יותר מאשר אביו. מעשיו הציתו מחדש את תקוות גולי יהודה לחידוש מלכות בית דוד, אשר הנצר האחרון שלה היה יהויכין בן יהויקים, שישב בכלא הבבלי. 
המקרא מספר שבסוף שנת המלכתו שחרר את יהויכין מלך יהודה מכלאו, כעבור 37 שנה מאז שאביו נבוכדנצר הגלה אותו לבבל בשנת 597 לפנה"ס. השחרור אירע בסוף חודש אדר שנת 561 לפנה"ס, מספר ימים לפני חגיגות ראש השנה הבבלי בתחילת חודש ניסן.
"וַיְהִי בִשְׁלֹשִׁים וָשֶׁבַע שָׁנָה לְגָלוּת יְהוֹיָכִין מֶלֶךְ-יְהוּדָה בִּשְׁנֵים עָשָׂר חֹדֶשׁ בְּעֶשְׂרִים וְשִׁבְעָה לַחֹדֶשׁ נָשָׂא אֱוִיל מְרֹדַךְ מֶלֶךְ בָּבֶל בִּשְׁנַת מָלְכוֹ אֶת-רֹאשׁ יְהוֹיָכִין מֶלֶךְ-יְהוּדָה מִבֵּית כֶּלֶא. וַיְדַבֵּר אִתּוֹ טֹבוֹת וַיִּתֵּן אֶת-כִּסְאוֹ מֵעַל כִּסֵּא הַמְּלָכִים אֲשֶׁר אִתּוֹ בְּבָבֶל. וְשִׁנָּא אֵת בִּגְדֵי כִלְאוֹ וְאָכַל לֶחֶם תָּמִיד לְפָנָיו כָּל-יְמֵי חַיָּיו. וַאֲרֻחָתוֹ אֲרֻחַת תָּמִיד נִתְּנָה-לּוֹ מֵאֵת הַמֶּלֶךְ דְּבַר-יוֹם בְּיוֹמוֹ כֹּל יְמֵי חַיָּו"
— ספר מלכים ב', פרק כ"ה, פסוק כ"ז